Man vas vir seksuele aanranding van bejaarde vroueArgieffoto ŉ 36-jarige man sal na verwagting Donderdag in die landdroshof in Mosselbaai verskyn nadat hy verlede week in hegtenis geneem is op aanklagte van seksuele aanranding asook die besit van kinderpornografie. Die man het glo bejaarde vroue in ŉ fasiliteit vir mense met demensie en Alzheimer se siekte in Mosselbaai seksueel mishandel. Die man sal tydens sy hofverskyning na verwagting aansoek om borgtog doen. Kapt. Malcolm Pojie, polisiewoordvoerder, sê die polisie in Da Gamaskop het verlede Maandag klagtes van onsedelike aanranding van die oord ontvang. Na ŉ aanvanklike ondersoek het dit aan die lig gekom dat ŉ werker (die verdagte) op 29 Augustus in die vroeë oggendure homself voor ŉ 79-jarige bedlêende vrou ontbloot het. “Kringtelevisiebeeldmateriaal wys hoe dieselfde werknemer ŉ ander vrou van 96 jaar oud [glo] seksueel mishandel het,” vertel Pojie. Die werker is in hegtenis geneem en die polisie het op sy selfoon beslag gelê. Kinderpornografie is op sy foon ontdek en dit is vir forensiese ontleding gestuur. Die verdagte word aangekla van onder meer verkragting, onbetaamlike ontbloting en die besit van kinderpornografie. Hy het verlede Woensdag vir die eerste keer vlugtig in die hof verskyn. “Die Wes-Kaapse polisie se provinsiale bestuur veroordeel hierdie walglike dade teen die kwesbaarste van ons samelewing, bejaardes, ten sterkste,” het die polisie gesê. Pojie sê die ondersoekbeampte verbonde aan die polisie se eenheid vir gesinsgeweld, kinderbeskerming en seksuele misdrywe (FCS) in Mosselbaai, gaan die verdagte se aansoek om borgtog teenstaan.